
Objava za medije                                                                                            16. studenog 2008.
CARLOS REYGADAS U ZAGREBU
Carlos Reygadas, velikan suvremenog art filma, od 18. do 22. studenog gost je OTFF-a. Ove godine u popratnom programu Loading... predstaviti ćemo retrospektivu Reygadasovih filmova. Tako ćemo imati priliku vidjeti sva tri dugometražna filma koja su bila u službenoj konkurenciji filmskog festivala u Cannesu – Japan, Bitka na nebu, te Tiho svjetlo. Za film Japan u Cannesu dobiva specijalno priznanje za debitantski film (Camera D’Or), a za film Tiho svjetlo u Cannesu osvaja veliku Nagradu žirija. Upravo je tim filmom Meksiko konkurirao za prošlogodišnji Oscar za najbolji film sa neengleskog govornog područja. Film Tiho svjetlo ove je godine osvojio nagradu Propeler na Motovun Film Festivalu. Osebujnog stila, na tragu Dreyera, Bergmana i Tarkovskog, Reygadas vrlo brzo postaje međunarodno priznat. 

Osim prikazivanja Reygadasovih filmova, u sklopu popratnog programa One Take organizira tribinu „Carlos Reygadas uživo“ na kojoj će biti red filma, red razgovora. Naime, posjetitelji tribine imat će priliku vidjeti njegova tri kratka filma – Odrastao (Adult), Zatvorenici (Prisoners), Super čovjek (Super Human), te dobiti priliku porazgovarati sa Reygadasom o njegovim filmovima i svemu što ih zanima u vezi njegova stvaralaštva. Tribina će se održati u petak u 17. sati u Jazz Clubu, Gundulićeva 11. Reygadas će razgovarati sa našim filmskim kritičarom Juricom Pavičićem.

Do sada smo na festivalu u programu Loading... predstavili slijedeće autore: Nurija Bilgea Ceylana (2003), Hirokazua Kooredu (2004) i Christophera Doylea (2006). Ove godine definitivno dovodimo još jedno zanimljivo ime, Carlosa Reygadasa koji, uz Alejandra Gonzaleza Innaritua (Pasja ljubav, 21 gram, Babel), Alfonsa Cuarona (I tvoju mamu također) i Guillerma del Toroa (Blade II, Hellboy, Panov labirint), spada među najznačajnije suvremene meksičke filmske autore. 

